Document ID: 32010R0197

UREDBA KOMISIJE (EU) št. 197/2010
z dne 9. marca 2010
o spremembi Uredbe (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,
ob upoštevanju naslednjega:
(1)
Člen 14o(2) Uredbe Komisije (EGS) št. 2454/93 (2) določa, da je treba potrdilo pooblaščenega gospodarskega subjekta (AEO) izdati v 90 koledarskih dneh od dneva prejema zahtevka v skladu s členom 14c navedene uredbe. To obdobje se lahko podaljša še za eno obdobje 30 koledarskih dni, kadar se carinski organ ne more držati roka, vložnika pa obvesti o razlogih za podaljšanje. Vendar člen 2 Uredbe Komisije (ES) št. 1875/2006 (3) o spremembi Uredbe (EGS) št. 2454/93 podaljša obdobje 90 koledarskih dni za izdajo potrdila AEO na 300 koledarskih dni v prehodnem obdobju 24 mesecev, ki se izteče 31. decembra 2009. Roki iz člena 14o Uredbe (EGS) št. 2454/93 se uporabljajo od 1. januarja 2010.
(2)
Praktično izvajanje zakonodaje AEO je pokazalo, da v večini primerov celoten postopek izdaje potrdila običajno traja več kot 90 koledarskih dni, kadar gre za velika podjetja, pa lahko postopek traja celo do 150 dni.
(3)
Ker Uredba Komisije (ES) št. 1192/2008 (4) o spremembi Uredbe (EGS) št. 2454/93 uvaja sistem, na podlagi katerega mora vložnik za enotno dovoljenje za poenostavljeno deklaracijo, postopek hišnega carinjenja, carinske postopke z ekonomskim učinkom ali posebno uporabo izpolnjevati merila AEO ali enakovredna merila, se je število zahtevkov za potrdila AEO znatno povečalo, saj večina gospodarskih subjektov raje vloži najprej zahtevek za potrdilo AEO, ker se šteje, da imetnik tega potrdila izpolnjuje nekatere pogoje in merila, zahtevana za dovoljenja za poenostavljene postopke. Zaradi tega povečanja imajo carinski organi težave pri izpolnjevanju obveznosti izdajanja potrdil AEO v rokih iz člena 14o(2) Uredbe (ES) št. 2454/93.
(4)
V skladu s tem je za zagotovitev nemotenega delovanja sistema AEO od 1. januarja 2010 treba podaljšati obdobje za izdajo potrdila AEO ali za zavrnitev zahtevka na 120 dni in določiti podaljšanje navedenega obdobja za še eno obdobje 60 dni.
(5)
Uredbo (EGS) št. 2454/93 je zato treba ustrezno spremeniti.
(6)
Prehodno obdobje iz Uredbe (ES) št. 1875/2006 se izteče 31. decembra 2009, zato je treba to uredbo uporabljati od 1. januarja 2010.
(7)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Člen 14o(2) Uredbe (EGS) št. 2454/93 se nadomesti z naslednjim:
„2. Carinski organ izda potrdilo AEO ali zavrne zahtevek v 120 koledarskih dneh od dneva prejema zahtevka v skladu s členom 14c. Kadar se roka ne more držati, se to obdobje lahko podaljša za še eno obdobje 60 koledarskih dni. V takšnih primerih carinski organ vložnika še pred iztekom roka 120 koledarskih dni obvesti o razlogih za podaljšanje.“
Člen 2
Ta uredba začne veljati na dan objave v Uradnem listu Evropske unije.
Uporablja se od 1. januarja 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. marca 2010

Labels: 8
3